Leha ho le joalo, ba bang ba ka ba le maikutlo a hore ho kenyelletsa meetlo e meng ea Easter Bokresteng ha ho phoso kaha seo se thusitse “bahetene” ho utloisisa se boleloang ke tsoho ea Jesu. Leha ho le joalo, Pauluse o ne a ke ke a lumellana le maikutlo ao. Le hoja a tsebile meetlo e mengata ea bohetene ha a ntse a tsamaea ho pholletsa le Roma, ha ho mohla a kileng a boloka le o mong ka morero oa hore batho ba tsebe Jesu hantle. Ho e-na le hoo, o ile a lemosa Bakreste a re: “Le se ke la kena jokong e sa lekaneng hammoho le ba sa lumelang. Etsoe ho loka le tlōlo ea molao li na le setsoalle sefe? Kapa leseli le na le karolo efe le lefifi? ‘Ka hona tsoang har’a bona, ’me le ikarole,’ ho bolela Jehova, ‘le khaotse ho ama ntho e sa hloekang.’”—2 Bakorinthe 6:14, 17.